**Formål:**Formålet med dette princip er dels at opnå en hensigtsmæssig og ikke-forstyrrende brug af digitale medier på Ishøj Skole, dels at eleverne opnår forståelse for hensigstmæssig adfærd, når de færdes på digitale platforme, herunder kendskab til etik og love omkring digital færden.

På Ishøj Skole anvendes følgende begreber som beskrevet herunder:

Digitale medier: de fysiske enheder, der muliggør færden i den digitale verden. Her menes fx smartboards, Chromebooks, tablets, smartphones, TV, spilkonsoller, computere, osv.

Sociale medier: tjenester, der gør det muligt for mennesker at indgå i sociale fællesskaber online. Her menes fx Facebook, Instagram, Twitter, YouTube, chat-forums (fx i spil e.l.), osv.

Digital læring: undervisning assisteret af digitale medier, samt undervisning i brug af digitale medier.

Digital dannelse: med digital dannelse menes evnen til at kunne begå sig socialt og etisk i den virtuelle virkelighed.

**Mål**:

* Børn og voksne på Ishøj Skole benytter digitale medier hensigtsmæssigt i relevante sammenhænge.
* Børn på Ishøj Skole har kendskab til digitale medier, digital læring, sociale medier samt opnår en høj grad af digital dannelse i løbet af deres skoletid.
* Digitale medier anvendes som naturligt redskab i undervisningen og ikke optræder som forstyrrende element, hverken i skole- eller sfo-tid.

**Indledning**

På Ishøj Skole anerkender vi, at brugen af digitale medier vinder større og større indpas i vores liv. Ishøj Skole har et bredt udvalg af digitale medier til rådighed, fx smartboards, computere og tablets og benytter disse i relevante sammenhænge i undervisning og sfo-tid.

Det konstateres i den sammenhæng, at flere og flere børn tidligere og tidligere har mobiltelefoner med i skole og sfo. Det er derfor vigtigt at understrege, at private digitale medier medbringes på eget ansvar, og at Ishøj Skole ikke er erstatningsansvarlig for forsvundne eller ødelagte enheder. Ishøj Skole opfordrer til, at forældrene overvejer, hvornår det er nødvendigt for barnet at have mobiltelefon med i skole.

På Ishøj skole arbejder vi løbende på, at mobiltelefoner, ligesom øvrige digitale medier, i undervisningen udelukkende anvendes konstruktivt og ikke som et forstyrrende element, der potentielt kan gå ud over både egen og andres indlæring. Samtidig anerkendes det, at digitale medier skal være med til at understøtte elevernes læreprocesser, både som mål i sig selv og som middel til fx dokumentation eller forskellige former for indlæring.

**Skolens ansvar:**

* På Ishøj Skole anvendes digitale medier i skole- og sfo-tid, når det anses for relevant. Det handler både om at understøtte læringsprocesser samt generel undervisning i brugen af digitale medier og digital læring, herunder de lovmæssige aspekter som fx videregivelse af personoplysninger, billeder og videoer.
* Ishøj Skole har fokus på dialog med børnene gennem hele skolelivet omkring sund adfærd på digitale og sociale medier for at fremme digital dannelse.
* Ishøj Skole lægger vægt på decentrale beslutninger om gældende retningslinjer for brug af digitale medier, hvilket betyder, at klasseteamet og eleverne løbende reviderer klassens retningslinjer for brug af digitale medier. Det kan fx indgå i klassens retningslinjer, at der ikke må benyttes mobiltelefoner/chromebooks/smartboards i frikvartererne, eller at mobiltelefoner indsamles i undervisningstiden og udleveres ved skoledagens afslutning.
* Klasseteamet orienterer forældrene om gældende retningslinjer for brug af digitale medier i de enkelte klasser. Derudover opfordrer klasseteamet til at adressere emnet i de klasse/forældre-kontrakter, der udarbejdes årligt på forældremøder. Formålet med dette er blandt andet at opnå en fælles opfattelse af status på emnet, udbredelsen af digitale medier i klassen, mm.
* Det enkelte personale har altid autoriteten til at beslutte brugen af digitale medier i forskellige situationer og/eller perioder.
* Ishøj Skole anerkender, at der kan være behov for sær-aftaler for enkelte børn. Dette aftales i samarbejde med de respektive forældre.
* Ishøj Skole påtager sig ikke ansvaret for eventuelle aldersbegrænsninger på app’s, spil og programmer på private enheder, hvis børnene benytter sig af disse.
* I Sfo1 opbevares mobiltelefoner i taskerne i garderoben og benyttes ikke i sfo-tiden. Sfo’ens øvrige digitale medier (TV, smartboard, mm.) må anvendes efter personalets retningslinjer.

**Forældrenes ansvar:**

* Forældrene forventes at tage ansvar for at understøtte digital dannelse og engagere sig i barnets brug af digitale og sociale medier.
* Forældrene bakker op om skolens autoritet i beslutninger om brug af digitale medier.
* Forældrene kontakter ikke børnene i løbet af skoledagen, da det griber forstyrrende ind i dagen. Kontakt til børnene kan i skole- og sfo-tid formidles gennem skolen eller sfo’ens telefonnumre (42574357 / 43574367).
* Forældrene sørger for at underrette skolens personale, hvis man får kendskab til uhensigtsmæssig adfærd på sociale medier blandt børnene, eller uhensigtsmæssig brug af digitale medier i øvrigt.
* Forældrene er bevidste om, at de kan blive holdt erstatningsansvarlige på deres barns vegne, såfremt barnet udøver bevidst hærværk på skolens digitale medier, ligesom ved øvrig hærværk på skolens inventar.

**Elevernes ansvar:**

Forventningerne til elevernes ansvar differentieres i forhold til alder.

* Eleverne overholder gældende retningslinjer.
* Eleverne benytter digitale medier til de formål, der til enhver tid er beskrevet.
* Uhensigtsmæssig adfærd på eller brug af digitale og/eller sociale medier kan udløse forskellige konsekvenser som fx samtale med eleven eller forældrene, inddragelse af medbragte digitale medier eller forbud mod at medbringe digitale medier i en periode.
* Eleverne underretter altid voksne (forældre eller personale), hvis man oplever eller har kendskab til drilleri og mobning på digitale og sociale medier.
* Eleverne behandler skolens digitale medier ordentligt, ligesom skolens inventar i øvrigt. Særlig opmærksomhed tillægges de udleverede chromebooks, som medtages i hjemmet uden for skoletid.
* Eleverne sørger for, at deres chromebook er opladt hver dag, når skoledagen begynder.

**Succeskriterier**Ishøj Skoles elever er bevidste om, hvad digitale medier bruges til og hvordan. Forældre og personale er opmærksomme på at agere som det gode eksempel (børnene gør, som de voksne gør, ikke som de voksne siger!).

**Tilsyn**Tilsyn og eventuel revidering planlægges til andet halvår 2023.